แบงก์ออกมาตรการช่วยลูกค้าเจอน้ำท่วม
"ธ.กรุงเทพ"เตรียมให้สินเชื่อ 5 พันล้าน ช่วยลูกค้าเจอน้ำท่วม ด้าน"ไทยพาณิชย์"เผยลูกค้าขอความช่วยเหลือแล้วกว่า560 ราย
10 ต.ค. 2554

"ธ.กรุงเทพ"เตรียมให้สินเชื่อ 5 พันล้าน ช่วยลูกค้าเจอน้ำท่วม ด้าน"ไทยพาณิชย์"เผยลูกค้าขอความช่วยเหลือแล้วกว่า560 ราย 
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ธนาคารได้ออกสินเชื่อพิเศษเพื่อบรรเทาความเดือดร้อนแก่ผู้ประสบอุทกภัย โดยธนาคารจะให้สินเชื่อเพิ่มเติมภายใต้โครงการ ‘สินเชื่อบัวหลวงเอสเอ็มอีบรรเทาทุกข์จากอุทกภัย’สำหรับการฟื้นฟูธุรกิจหลังจากน้ำลดแล้ว เป็นวงเงินรวม 5 พันล้านบาท
โดยลูกค้าสามารถกู้ระยะสั้นไม่เกิน 1 ปี ระยะยาวไม่เกิน 5 ปี วงเงินกู้สูงสุดรายละ 20 ล้านบาท อัตราดอกเบี้ย 5 % ในปีแรก หลังจากนั้นคิดดอกเบี้ยเอ็มแอลอาร์ สำหรับลูกค้าธุรกิจรายใหญ่ ธนาคารจะให้ความช่วยเหลือโดยการพิจารณาปรับเงื่อนไขการผ่อนชำระ ลดอัตราดอกเบี้ย หรือปรับโครงสร้างหนี้เดิม ตลอดจนให้สินเชื่อฉุกเฉินเพื่อบรรเทาปัญหาสภาพคล่อง
นอกจากนี้ ธนาคารยังมีมาตรการช่วยเหลือลูกค้าบุคคล โดยจะพิจารณาผ่อนปรนการผ่อนชำระ ปรับลดอัตราดอกเบี้ย ปรับโครงสร้างหนี้  หรือให้สินเชื่อเพิ่มเติมเพื่อซ่อมแซมที่อยู่อาศัย  ด้วยอัตราดอกเบี้ยผ่อนปรนพิเศษ 5 %ในปีแรก และเป็นอัตราเอ็มอาร์อาร์ ในปีถัดไป โดยสามารถผ่อนชำระสินเชื่อที่กู้เพิ่มได้สูงสุด 5 ปี  โดยลูกค้าสามารถติดต่อขอรายละเอียดและยื่นกู้ได้ที่สำนักธุรกิจที่ใช้บริการอยู่ตั้งแต่บัดนี้จนถึง 30 ธันวาคม 2554
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์กล่าวว่า ปัจจุบันมีลูกค้าติดต่อขอความช่วยเหลือจากธนาคารเข้ามาแล้วกว่า 560 ราย แบ่งเป็นลูกค้าบุคคลประมาณกว่า 500 ราย ลูกค้าธุรกิจประมาณ 60 ราย
ทั้งนี้ธนาคารได้เตรียมมาตรการช่วยเหลือลูกค้าสินเชื่อเคหะและสินเชื่อธุรกิจรายย่อย ได้แก่ การพักชำระเงินต้นและดอกเบี้ยเป็นระยะเวลาสูงสุดไม่เกิน 6 เดือนหรือ ให้วงเงินกู้พิเศษเพื่อการซ่อมแซมบ้าน สูงสุด 120% ของราคาประเมินเดิมหักยอดหนี้ที่เหลืออยู่ ส่วนลูกค้าบุคคลประเภทสินเชื่อรถยนต์ สินเชื่อบัตรเครดิต และสินเชื่อเงินสดส่วนบุคคล สามารถขอพักชำระเงินต้นและดอกเบี้ยเป็นระยะเวลาสูงสุดไม่เกิน 3 เดือน
สำหรับธุรกิจเอสเอ็มอี ธนาคารจะพิจารณาให้ความช่วยเหลือตามแต่กรณี ได้แก่1.พักชำระเงินต้นเป็นระยะเวลาสูงสุดครั้งละไม่เกิน 6 รวมแล้วไม่เกิน 12 เดือน 2.พักชำระเงินต้นและดอกเบี้ยครั้งละ 3 เดือนและต่อเพิ่มได้อีกไม่เกิน 6 เดือน 3.ยืดระยะเวลาการผ่อนชำระให้นานสูงสุด 12 เดือน 4. ลดดอกเบี้ยปกติได้ไม่เกิน 1% นานสูงสุด 6 เดือน 5.ให้วงเงินเบิกเกินบัญชี (O/D)  หรือวงเงินสินเชื่อหมุนเวียนประเภทอื่น ไม่เกิน 20 %ของวงเงินสินเชื่อหมุนเวียนทั้งหมด สูงสุดไม่เกิน 10 ล้านบาท 
ขณะที่ลูกค้าธุรกิจขนาดใหญ่ ได้จัดทีมเจ้าหน้าที่ดูแลลูกค้าให้ติดต่อลูกค้าเพื่อสอบถามและให้ความช่วยเหลือในเรื่องต่างๆ ทันที อาทิ การยืดระยะเวลาการชำระหนี้ หรือเพิ่มวงเงินพิเศษเพื่อความจำเป็นเร่งด่วน ซึ่งพิจารณาตามความเหมาะสมทางธุรกิจแต่ละราย